یوفا سوپرکاپ‌ین غالیبی بللی اولدو. کئچن مؤصومده یورو کاپ لارین غالیبی اولان قاره نهنگ‌لری مقدونیه-نین پایتاختی اسکوپیه-ده موناسیبت‌لرینی آیدینلاشدیریب‌لار.
شامپیونلار لیگی‌نین سون غالیبی "رئال مادرید" آوروپانین ان گوج‌لوسو اولدوغونو بیر داها ثبوت ائتمه‌یه چالیشا‌جاق. آوروپا لیگینی قازانماقلا شامپیونلار لیگینه وسیقه قازانان "منچستر یونایتد" قاره نین ایکینجی درجه‌لی کلوب موسابیقه سینده کی قلبه‌سی‌نین داوامینی گتیرمه‌یه ادعا‌لیدی.
هر ایکی تیمده اول‌لر ده سوپرکاپ قارشیلاشماسیندا ایشتیراک ائدیب. "رئال" سون اوچ کاپ دان ایکی‌سی‌نین غالیبیدی. 2014 و 2016-جی ایللرده بو عنوانا ییه‌لنن مادریدلی‌لر آردیجیل 2-جی دفعه سوپرکاپی موزه لرینه آپارماق نیتینده‌دی.
"کرال کلوبو" بونو باجارسا، "آژاکس" و "میلان"دان سونرا آردیجیل ایکی دفعه غالیب گلن 3-جو تیم اولا‌جاق. هلندلیلر  1972 و 1973، ایتالیا‌لی‌لار ایسه 1989 و 1990-جی ایلده غلبه‌لری سیرالاییب. سون 27 ایلده ایسه هئچ بیر تیم عنوانینی نؤبتی مؤصومده قورویا بیلمه‌ییب.
موسابیقه‌ده حسابی مادریدلی‌لر آچیب. کازمیرو دقیق اویناییب. ایلک حیصه "کرال کلوبو"نون مینیموملی حسابی اوستون‌لوگو ایله باشا چاتیب. زیداین‌نین یئتیرمه‌لری ایکینجی حیصه‌یه ده گل ایله باشلاییب. 51-جی دقیقه‌ده ایسکو فرق‌له‌نیب.
بو گل‌دان 11 دقیقه سونرا رومئلو لوکاکو فرقی آزالدیب. موسابیقه‌نین قالان دقیقه‌لرینده هر ایکی تیم گل وورماق اوچون جهدلر ائتسه ده، بونا نایل اولا بیلمه‌ییب‌لر.
"منچستر یونایتد" اوزرینده 2:1 حساب‌لی غلبه قازانان "رئال" سوپر کاپین غالیبی اولوب.
